El delegat del govern espanyol a Catalunya, Enric Millo, ha ratificat que el desviament obligatori de camions del tram ebrenc i penedesenc de la N-340 per l'autopista AP-7 es farà efectiu en els termes acordats amb la Generalitat però encara no ha posat cap data concreta. Millo, que ha lamentat l'accident en el qual van perdre la vida tres persones aquest diumenge al Vendrell amb un camió implicat, ha detallat que el govern espanyol està "ultimant els detalls" de l'aplicació de la mesura, que havia d'entrar en vigor a partir de l'1 de gener d'aquest 2018. El passat desembre, el ministre de Foment, Íñigo de la Serna, tampoc va avançar quan es posaria en marxa. El delegat del govern espanyol argumenta que posar en marxa el desviament obligatori i les bonificacions previstes per a veïns i transportistes implica "diferents estaments", a banda de la concessionària de l'autopista. "Algú ho ha volgut vincular a altres aspectes de caràcter polític: no hi ha cap causa de tipus polític amb la implementació de les mesures que s'estan ultimant administrativament", ha declarat. "Es posarà en marxa al més aviat possible", ha assegurat Millo, qui ha negat que el retard no suposarà cap canvi respecte els termes inicials de la mesura. Els camions seran desviats obligatòriament entre Peníscola i l'Hospitalet de l'Infant, al tram ebrenc, i entre Altafulla i Vilafranca, al Penedès. Segons ha precisat el delegat, el fet que l'accés a l'autopista d'Ulldecona-Alcanar-Vinaròs presenta limitacions importants per garantir l'enllaç, es va acabar optant per l'opció d'avançar-lo al peatge de Peníscola-Benicarló. Els que vagin de pas tindran una bonificació del 42,5% del cost del peatge, un 50% en el cas dels transportistes locals. Els residents ebrencs i penedesencs, per la seva banda, tindran el viatge d'anada i tornada gratuït dins de 24 hores. Segons ha insistit Millo, el govern espanyol continua treballant amb la concessionària de l'autopista AP-7, Abertis, per fer efectives aquestes mesures i habilitar els mitjans de pagament per fer efectives les bonificacions i la gratuïtat. Unes mesures, apunta, de "complexitat administrativa i financera" perquè depassen també els límits provincials. "Fa dos mesos que ho ultimem, seguim treballant i ens hagués agradat que hagués estat acabat", ha assegurat. Segons ha avançat, el ministre de Foment, Íñigo de la Serna, té la voluntat de confirmar aquesta voluntat en una pròxima visita a Catalunya.  El delegat del govern espanyol, d'altra banda, ha mostrat la seva solidaritat amb les víctimes de  l'accident d'aquest diumenge, que ha tornat a aixecar les crítiques de veïns i alcaldes del territori, especialment, davant la manca d'implementació de mesures preventives des de l'administració estatal. "Lamento que alguns hagin volgut aprofitar-ho per fer-ne política quan hi ha víctimes mortals", ha tancat.

Summary: Millo ratifica que es desviaran els camions de la N-340 però tampoc posa data


Plaça Catalunya, Plaça Espanya, Gràcia, Sarrià i Rubí ja compten amb aquest servei   ACN Barcelona.-El RACC ha instal·lat els seus punts d’autoreparació de bicicletes a cinc estacions de Ferrocarrils de la Generalitat de Catalunya. L’acord amb FGC permet donar un impuls a l’expansió de la xarxa de Punts Bici del RACC, tant a Barcelona com a altres municipis de l’àrea metropolitana, per fomentar l’ús de la bici i afavorir una mobilitat intermodal, sostenible i més àgil.  El president del RACC, Josep Mateu, i el president d’FGC, Enric Ticó, han inaugurat aquest dimarts el primer Punt Bici, situat a l’estació de la Plaça Catalunya de Barcelona. La primera fase del desplegament s’ha completat amb la instal·lació de quatre punts més a Gràcia, Plaça Espanya, Sarrià i Rubí, mentre les dues entitats estudien la seva implantació en altres estacions.

Summary: El RACC instal·la punts d'autoreparació de bicicletes a diferents  estacions de FGC de Barcelona


La Comissió Europea ha assegurat que “malauradament” l’agenda del president Jean-Claude Juncker “no  permet” una reunió amb el president de la Generalitat, Carles Puigdemont, aquest dilluns. “Puc confirmar que es va contactar al gabinet, i des d’allà es va enviar una resposta dient que malauradament l’agenda del president Juncker no permet aquest tipus de reunions avui, i al calendari no hi ha prevista cap reunió del president català amb cap altre comissari”, ha assegurat la portaveu de la CE, Mina Andreeva. Fonts del Govern mantenen que no van “demanar cap entrevista amb representants de la CE”  però que es va avisar de la presència de Puigdemont a Brussel·les “seguint el procediment habitual”.  El president Puigdemont ha assegurat als periodistes a Brussel·les que l’objectiu de la seva visita a Bèlgica “no era parlar” amb la Comissió Europea. “L’objectiu d’aquesta visita no era parlar, ni jo tampoc vaig demanar parlar, amb cap representant de la CE”, ha defensat. Puigdemont va visitar Flandes durant el cap de setmana per entrevistar-se amb l’alcalde d’Anvers, Bart de Weber, el ministre-president de Flandes, Geert Bourgeois, i el president del parlament federal belga, Siegfried Bracke, i aquest dilluns s’ha reunit a Brussel·les amb el president dels liberals europeus, Hans Van Baalen.

Summary: La CE assegura que “malauradament” l’agenda de Juncker “no permet una reunió” amb Puigdemont aquest dilluns


El president de la Generalitat afirma que "sabrem contemplar, i completar, el somni que tanta gent com la Muriel ha ajudat a fer lluminós i possible" ACN Barcelona.-"Un referent ètic a seguir", així ha definit el president de la Generalitat, Carles Puigdemont, la figura i trajectòria de la diputada de Junts pel Sí i expresidenta d'Òmnium Cultural, Muriel Casals, que ha mort la matinada d'aquest diumenge per les lesions que va patir quan va ser atropellada per una bicicleta. En una declaració institucional al Palau de la Generalitat, el cap de l'executiu català ha dit sobre Casals que "recordarem el seu exemple, que ennobleix el país". "Sabrem contemplar, i completar el somni que tanta gent com la Muriel ha ajudat a fer lluminós i possible", ha assenyalat.  "No seríem aquí i d'aquesta manera sense l'esforç, sovint discret, d'algunes persones molt determinades", ha dit en un altre moment del discurs Puigdemont. "La Muriel Casals n'era una d'elles, i ho sabíem tots malgrat la seva senzillesa, discreció i tendresa", ha afegit. "La mort inesperada i prematura de la Muriel Casals ens deixa sense una de les veus i personalitats que ha contribuït decisivament a canviar la història recent d'aquest país", ha expressat Carles Puigdemont en l'inici de la seva intervenció. "Estava cridada, en la seva condició de presidenta de la comissió parlamentària d’estudi del procés constituent, a tenir un rol fonamental en la consecució del projecte col·lectiu que ha mobilitzat tantes i tantes persones" ha afegit. En un discurs de poc més de dos minuts de durada, el president del Govern de Catalunya ha destacat de Casals que va ser una "lluitadora per la democràcia", "defensora dels drets de les persones", "compromesa amb la llengua i la cultura", "amb la cultura de la pau i la solidaritat", fet que la converteix en "referent ètic". Puigdemont també ha fet esment de l'etapa en què Muriel Casals va ser presidenta d'Òmnium Cultural, entre el març del 2010 i juliol del 2015. "Lluitava pel bé comú, i per això va presidir una de les entitats cíviques i culturals més arrelades i més importants del país", ha dit, per tot seguir recordar la seva entrada en la política catalana com a diputada de Junts pel Sí. "Va entrar al Parlament de Catalunya en aquesta etapa de transcendència per a la qual va treballar amb tant d'entusiasme, il·lusió i esperança", ha assenyalat. "La Muriel ho vivia amb una emoció que impressionava tots els qui sabíem que érem deutors justament de la seva tenacitat determinant en els moments difícils", ha afegit el cap de l'Executiu català. En nom seu i del Govern, Puigdemont ha expressat el seu més sentit condol a la família "per la pèrdua d'una persona que va guanyar-se l'estima, l'agraïment i el respecte de moltíssima gent arreu del país gràcies a una vida plena de compromís social, cívic, cultural i polític". "Recordarem la Muriel, recordarem el seu exemple que ennobleix el país i sabrem contemplar i completar el somni que tanta gent com la Muriel ha ajudat a fer lluminós i possible", ha conclòs.

Summary: Puigdemont: "La Muriel Casals és un referent ètic a seguir"


El Departament de Territori i Sostenibilitat vol extraure del Pirineu l'ós Goiat, un exemplar que des que va arribar d'Eslovènia fa dos anys ha protagonitzat diversos atacs a bestiar i que en els darrers mesos s'han vist incrementats amb una quinzena de comptabilitzats des de l'abril. El conseller Damià Calvet s'ha reunit aquest dissabte amb ramaders a la Val d'Aran i al Pallars Sobirà i els ha comunicat la voluntat ''d'afrontar puntualment'' aquesta ''problemàtica'' per continuar amb el normal desenvolupament del programa Piros Life que l'any que ve s'acaba. Per extraure Goiat del medi caldrà complir una sèrie de ''mesures tècniques'' perquè es tracta d'un animal salvatge de ''màxima protecció a nivell europeu''. A més a més, el programa es desenvolupa conjuntament amb l'administració francesa. Els ramaders consideren insuficient aquesta mesura ja que creuen que no és només Goiat qui ataca el bestiar i demanen la retirada de tots els ossos que hi ha al Pirineu. El conseller Calvet ha descrit l'ós Goiat com un exemplar ''predador de bestiar gran'' com ara bé cavalls, eugues i vaques. És per això que el Departament ha pres la determinació d'extreure'l del territori i continuar amb el normal desenvolupament del programa Piros Life, que l'any que ve s'acaba i ''caldrà establir una estratègia de continuïtat''. Per poder extraure Goiat del medi caldrà complir una sèrie de mesures tècniques perquè es tracta d'un animal salvatge de ''màxima protecció a nivell europeu''. A més a més, al programa hi intervé l'administració francesa i per tant caldrà arribar a acords. En qualsevol cas, Calvet no ha volgut precisar com i quan es farà aquesta extracció perquè ''ens agradaria que la captura de Goiat no s'estigués radiant minut a minut''. Així, ha afegit que de la mateixa manera que quan es va introduir es va fer públic unes hores abans, ara quan es retiri també passarà el mateix. El conseller de Territori ha dit que tot plegat s'ha d'emmarcar amb una ''estratègia de ramaderia extensiva'', ja que el sector viu un conjunt de circumstàncies que no són només causa de la gestió de l'ós, amb el qual es vol garantir la convivència. Hi ha factors com la resta de fauna salvatge, la gestió d'ajudes o les infraestructures del territori, que han de tenir lloc en aquesta estratègia i des del Departament hi ha la voluntat de desenvolupar-les properament. Els ramaders no volen cap ós al Pirineu A la sortida de la reunió, el responsable de les comarques de muntanya d'Unió de Pagesos, Joan Guitart, ha manifestat que el sector ramader no vol cap ós al Pirineu. Asseguren que la problemàtica s'ha ''focalitzat'' amb Goiat i consideren que això és una ''manipulació de l'opinió pública'' perquè no creuen que un mateix exemplar pugui fer tres atacs en un sol dia, tal i com s'ha registrat en alguna ocasió. Guitart ha dit que hi ha més de 50 óssos al Pirineu i no pot ser que només faci atacs un i per això els ramaders creuen que la solució passat per retirar-los tots. Els ramaders són conscients que això suposa ''anar endarrere'' i que costarà molt ja que el programa de reintroducció de l'ós s'està desenvolupant des dels anys 90. En qualsevol cas, alerten que de pagesos i ramaders cada dia n'hi ha menys i el que volen és ''tranquil·litat'' per gestionar i pasturar el bestiar per la muntanya. Ara, en canvi, diuen que han d'anar a vigilar cada dia els ramats. Presentació de l'ampliació del Parc Natural de l'Alt Pirineu La reunió del conseller de Territori i Sostenibilitat amb els ramaders ha tingut lloc abans de la presentació del projecte d'ampliació del Parc Natural de l'Alt Pirineu als alcaldes del territori. L'acte s'ha fet a la casa del Parc, a Llavorsí i s'ha exposat l'ampliació que va aprovar l'executiu català el passat 3 de juliol suma 9.500 hectàrees més quan precisament es compleixen 15 anys de la creació d'aquest parc. Així doncs, es passa de les 69.850 hectàrees que hi havia fins ara a gairebé 79.317.  L'ampliació afecta a 7 municipis de les comarques de l'Alt Urgell (Valls de Valira) i el Pallars Sobirà (Farrera, Alt Àneu, Llavorsí, Rialp, Soriguera i Alins). La proposta s'ha elaborat amb el consens dels municipis de la zona i els sectors ampliats són adjacents al Parc i han estat proposats pels ajuntaments i EMD's. Contenen valors naturals i paisatgístics d'interès o bé es tracta de sectors de reduïda dimensió que havien quedat exclosos del Parc. En general, els ajuntaments hi veuen beneficis en la promoció i en la conservació i manteniment del medi ambient així com suport a l'hora de lluitar contra projectes que impacten en el territori.

Summary: Territori i Sostenibilitat vol extreure del Pirineu l'ós Goiat després dels successius atacs a bestiar


L’equip de govern del Consell Comarcal d’Osona ha decidit sumar-se a la vaga convocada dijous per la Intersindical-CSC i altres sindicats en protesta pels drets laborals i pel judici de l’1-O. A través d’un comunicat, els consellers de PDeCAT, ERC i independents que formen el govern han manifestat “el suport als presos polítics així com el total desacord amb la judicialització d’uns fets que volien donar veu al poble per decidir lliurement el futur del país”. Amb el lema ‘Sense drets no hi ha llibertats’, expliquen que la vaga vol conscienciar la població que l’inici del judici als polítics independentistes afecta els drets laborals, “drets que seran respectats si l’Estat respecta els drets civils i polítics”. Concretament, els consellers amb cartera se sumaran a la vaga a títol individual i no cotitzaran a la Seguretat Social.

Summary: L’equip de govern del Consell Comarcal d’Osona se suma a la vaga del 21-F


El grup parlamentari de JxCat ha demanat al nou president espanyol, Pedro Sánchez, que faci marxi enrere i no tiri endavant la presa de possessió del futur ministre de Cultura, Màxim Huerta. En un comunicat enviat aquest dijous al matí, JxCat considera que els comentaris “denigrants, insultants, xenòfobs i sexistes” que Huerta ha publicat a les xarxes socials el “desacrediten” com a ministre de Cultura. “Menysprea i insulta més de dos milions de catalans, no és una persona adequada per ocupar el càrrec” i “ha manifestat obertament el seu odi cap al procés sobiranista”, diu el comunicat. A més, JxCat conclou que la designació de Huerta com a cap de l’àrea de Cultura demostra la “poca voluntat de diàleg” de Sánchez per resoldre el conflicte entre Catalunya i Espanya.

Summary: JxCat demana que el nou ministre de Cultura no prengui possessió pels seus comentaris “xenòfobs i sexistes“


La DOP Siurana preveu una campanya d'uns 5 milions de quilos d'oli, en la mitjana de producció. Segons el president, Antoni Galceran, la sequera ha fet minvar la quantitat d'oli i, si hagués plogut més, s'hauria pogut arribar als 6 milions de quilos d'oli. "Les pluges van arribar a l'octubre i ja era una mica tard", ha lamentat Galceran, que tot i això ha assegurat que la qualitat serà "molt bona" gràcies a un índex de maduració més avançat que fa que l'oli sigui "més equilibrat i sense tanta potència d'amarg i picant". Aquest cap de setmana, la Rambla Nova de Tarragona acull la XVII Fira de l'Oli, on hi participen 16 cooperatives que venen oli, de varietat arbequina, sota el segell de la DOP Siurana, que agrupa la Ribera d'Ebre, el Priorat, Baix i Alt Camp, la Conca de Barberà, Baix Penedès i Tarragonès. S'han programat tastos d'oli, un 'showcooking' o un berenar amb oli i xocolata. La DOP Siurana fa un bon balanç d'aquesta campanya, en la mitjana de producció habitual de la denominació. La xifra puja respecte a la producció final de l'any passat, quan van tancar amb 4,7 milions de quilos d'oli on esperaven no superar els 3,5 per culpa de la sequera i que en molts camps no hi ha reg. Galceran ha explicat que enguany l'oliva "té un índex de maduració més avançat que altres vegades" i això ha fet "que els olis siguin més equilibrats, sense tanta potència d'amarg i picant però molt equilibrats entre amarg, picant i dolç", ha afirmat. Per Galceran, l'oli de la DOP Siurana, fet amb varietat arbequina, es distingeix de la DO Garrigues –també amb arbequina- per ser "més equilibrat i no tant pujat de potència". "La varietat arbequina és la que dona més aromes, sabors i equilibris, diferent d'altres varietats", ha dit. Entre els reptes de la DOP, hi ha la d'aconseguir envasar la totalitat de l'oli, tot i que el president del consell regulador diu que aquest és un procés "lent que no es fa ni de la nit al dia ni d'any a any". Tot i això, ja envasen al voltant del 70% de l'oli i cada vegada ho fan en envasos petits, que tenen més valor afegit. Així, tot i que la garrafa de cinc litres "és l'estrella", les ampolles de quart de litre són les que tenen més èxit, i es destinen a la restauració i als hotels, un sector que la DOP considera "molt important". A més, els olis de la DOP Siurana també exporten cada vegada més, i han passat de ser tres entitats exportadores a nou, una xifra que també augmenta a poc a poc. Els envasos van a parar als països nòrdics, Alemanya o França, però també a altres països del món, com Àsia, on el Japó i la Xina compren cada cop més, o els Estats Units. La Fira de l'Oli permet a les Cooperatives mostrar el seu producte des de diferents parades, i ho fan amb torrades amb un bon raig d'oli o amb xocolata, que permet degustar aquest producte d'una manera diferent per apreciar la seva potència. A més, l'esdeveniment desplega tota una programació on s'hi han inclòs esmorzars, berenars amb pa, xocolata, sal i oli –on els ingressos s'han destinat íntegrament al Banc dels Aliments- o un 'showcooking' de la mà de Marc Lozano de l'EHIT Cambrils. Per als més petits, s'ha organitzat tres tastos infantils d'olis. D'altra banda, s'ha fet un sorteig per endur-se el pes del guanyador en litres d'oli. La Fira també ha donat suport al Gran Recapte amb una recollida d'aliments.

Summary: La DOP Siurana preveu una campanya amb 5 milions de quilos d'oli "de qualitat i equilibrat"


Els menors de 18 anys representen aproximadament un de cada tres usuaris d'internet a tot el món, segons destaca l'informe d'UNICEF l''Estat Mundial de la Infància 2017: Infants en un món digital', que s'ha presentat aquest dimarts a Barcelona. Els joves de 15 a 24 anys són el grup d'edat més connectat, amb un 71% que estan en línia, una proporció que baixa fins al 48% en el total de la població. L'informe alerta que l'accés digital s'està convertint en "la nova línia divisòria". Mentre que els joves de països africans que no utilitzen internet representen un 60%, a Europa són el 4%. També existeix una bretxa digital de gènere, ja que un 12% més d'homes que de dones han utilitzat internet el 2017 a nivell mundial. Algunes de les prioritats que marca el document són protegir els infants dels riscs en línia, preservar-ne la privacitat i educar-los per mantenir-los compromesos i segurs a internet, així com situar-los en el centre de la polítiques digitals. La coordinadora d'UNICEF Comitè Catalunya, Quima Oliver, ha subratllat en la presentació que només si es coneix "com pensen els adolescents i com és la seva vida online" es podran "limitar els riscos i maximitzar les oportunitats" de les TIC. L'informe, que s'ha presentat en el marc de la jornada 'Els infants en un món digital', al Palau Macaya, destaca l'"enorme potencial" de les noves tecnologies per ampliar l'"abast de l'educació i millorar-ne la qualitat". Ara bé, el document avisa que allò que "no funciona en l'educació no pot arreglar-se només amb la tecnologia" i ressalta que cal complementar les eines digitals amb estratègies pedagògiques i formació i recursos per als mestres.  El document recull que l'economia digital està obrint nous mercats i creant oportunitats de treball, també per a alguns joves sense especialització. A més, les noves tecnologies representen una eina per buscar solucions als problemes que afecten la comunitat de joves, que fan sentir la seva veu a través de blogs, vídeos, revistes, il·lustracions, hashtags o podcasts.  UNICEF assegura que la connectivitat pot ajudar alguns dels infants més vulnerables a "desenvolupar el seu potencial" i fins i tot a "trencar els cicles intergeneracionals de la pobresa". En aquest sentit, apunta que les TIC s'estan utilitzant per millorar la comunicació i l'intercanvi d'informacions, facilitar les transferències digitals d'efectiu i generar noves formes de dades que poden ajudar  els infants en situacions d'emergència i les seves famílies.  Ara bé, el 29% dels joves de tot el món no estan connectats i les bretxes digitals reprodueixen també les diferències econòmiques predominants. Segons l'informe, els infants que no estan connectats "s'estan perdent recursos educatius", "accés a la informació general" i a "les oportunitats per aprendre aptituds digitals, explorar amistats i establir noves formes d'autoexpressió". El document assegura que "la connectivitat en l'era digital significarà cada vegada més la diferència entre la capacitat dels joves de guanyar-se la vida o no".  Perills digitals L''Estat Mundial de la Infància' posa de manifest que "les TIC han amplificat els perills tradicionals i han creat noves formes d'abús i explotació infantil" i avisa que "les criptomonedes, les plataformes encriptades d'extrem a extrem i la internet fosca presenten desafiaments reals per a l'aplicació de la llei". El responsable de polítiques d'infància d'UNICEF Comitè Catalunya, Roger Garcia, ha assenyalat que els infants i adolescents que estan exposats a més riscos quan estan connectats són també els més vulnerables més enllà d'internet.  "Els infants estan desproporcionadament afectats pels perills en línia, inclosa la pèrdua de privacitat", avisa l'informe, que recull que es calcula que 100 milions d'infants, la majoria d'Àfrica i del sud-est d'Àsia, s'han connectat per primera vegada des del 2012 i que, sense les garanties adequades, les nenes i nens en una situació més vulnerable corren un perill major.  El document constata que els infants amb relacions sòlides utilitzen internet per reforçar-les, mentre que els que pateixen problemes poden tenir una experiència digital que els agreugi. L'informe advoca per un ús moderat d'internet, ja que tant l'excés com la desconnexió absoluta "solen tenir efectes negatius". Prioritats Un accés assequible a recursos en línia d'alta qualitat per a tots els infants és una de les prioritats digitals que marca UNICEF.  L''Estat Mundial de la Infància 2017' demana reduir el cost de la connectivitat; invertir en punts d'accés públic; superar els obstacles culturals, socials i de gènere per accedir a internet de forma igualitària i promoure la creació d'un contingut que sigui pertinent per a la vida dels infants i en el seu idioma. A més, UNICEF reclama que els governs, les organitzacions d'ajuda i el sector privat proporcionin accés públic a internet als campaments de refugiats o els centres d'immigració. L'informe assenyala que les organitzacions d'ajuda "haurien de considerar treballar més estretament amb el sector privat per incloure serveis de dades i dispositius digitals com a part dels serveis d'ajuda generals".  Per protegir els infants dels riscs d'internet, UNICEF destaca que les empreses de tecnologia tenen un paper "vital" en l'intercanvi d'eines digitals amb els organismes encarregats de fer complir la llei i també assenyala formar els pares i mares i altres educadors per desenvolupar les capacitats necessàries per "mediar de manera positiva en l'ús de les TIC per parts dels infants".  L'informe demana protegir la privacitat, la informació personal i la reputació dels infants, amb mesures com establir al màxim la configuració de privacitat de forma predeterminada, i posa èmfasi en el rol de les famílies a l'hora d'intercanviar informació sobre els seus fills i filles. A més, Garcia ha subratllat que s'ha de tenir en compte que protegir la privacitat dels infants no vol dir anul·lar la resta de drets i l'autonomia dels nens i nenes.  També resulta fonamental impartir alfabetització digital per mantenir els infants "informats, compromesos i segurs en línia", tant a les escoles com en l'educació no oficial. Ensenyar els infants a comprendre els riscs que suposa la creació i intercanvi de contingut i dades personals i enfortir la tolerància i l'empatia en línia és clau.  L'informe també marca com a prioritats aprofitar el poder del sector privat per promoure normes i pràctiques ètiques que protegeixin i beneficiïn els infants quan estiguin connectats i posar els infants en el centre de les polítiques digitals. En aquest sentit, demana escoltar les opinions dels infants i els joves en l'elaboració de les polítiques digitals que afecten les seves vides i integrar qüestions específiques relacionades amb la infància i amb el gènere en les polítiques i estratègies nacionals. El responsable de polítiques d'infància ha avisat que el relat de les TIC l'estan construint els adults.  Una mirada optimista La coordinadora d'UNICEF Comitè Catalunya ha destacat que l'informe té com a objectiu "fer una crida als governs, administracions, societat civil i empreses per treballar alineats en la identificació dels buits i en el disseny de polítiques i marcs reguladors efectius, voluntats que passen per conèixer sobretot com pensen i com és la vida online dels infants i adolescents". "Només així podrem limitar els riscos i maximitzar les oportunitats de les TIC i treure'n el màxim profit per a tots els nois i noies sense cap mena d'excepció", ha afirmat Oliver.   Garcia ha ressaltat que l'informe vol oferir una mirada optimista davant les noves tecnologies. "Malgrat les dificultats d'accés; que el professorat no sempre té les eines adequades per donar acompanyament als nens i nenes; uns adults que de vegades ens sentim incòmodes davant dels canvis que ens han produït les TIC, milions d'infants utilitzen cada dia les tecnologies per aprendre, divertir-se i socialitzar-se", ha reivindicat. "Ens correspon com a societat fer possible que l'experiència digital dels infants sigui el més profitosa possible, respectuosa, que impulsi els seus drets i que no en deixi cap enrere", ha conclòs.

Summary: Un de cada tres usuaris d'internet al món és menor de 18 anys


El DocsBarcelona ha programat per aquesta edició 2018 el documental 'Eugenio' dedicat a l'humorista. Dirigida per Xavier Baig i Jordi Rovira, i produït per REC Videoproduccions, TV3 i TVE, s'ha programat a la Secció Oficial Latitud i retrata l'artista i la seva vessant més íntima a través del seu entorn més proper. Segons la productora, darrere l'home que sempre feia riure, s'hi amagava un altre Eugenio, fora dels escenaris, sense tamboret ni micròfons. La mort sobtada de la dona de la seva vida el va fer caure en un pou de foscor a la vegada que el seu èxit augmentava. Dues dècades després de la seva mort, fills, parelles i amics dibuixen l’Eugenio més desconegut.   Xavier Baig i Jordi Rovira ja van treballar junts al llargmetratge cinematogràfic amb 'Joana Biarnés, una entre tots' (2016), retrat de la pionera i trencadora reportera gràfica que va guanyar multitud de premis en certàmens internacionals, així com la Biznaga de Plata al Festival de Màlaga i que es va estrenar comercialment a tot l’Estat de la mà de DocsBarcelona Distribució (DocsBarcelona del Mes).

Summary: El DocsBarcelona estrenarà un documental que mostra l'Eugenio més íntim


La plaça de Sant Jaume, el Palau de la Música, la platja de la Barceloneta, el Mercat de la Boqueria, la Casa Milà, el Gran Teatre del Liceu, la Basílica de Santa Maria del Mar... En total, 32 il·lustracions de llocs icònics i populars de Barcelona, creades per diferents dibuixants, reunides en una exposició que es pot visitar a la Fira del Llibre de Buenos Aires. Ubicada al costat de l'estand de Barcelona de la fira, 'Visite Barcelona en 32 ilustraciones', comissariada per Glòria Gorchs i Pep Molist, convida a conèixer la ciutat a través de pàgines de llibres il·lustrats. L'exposició està dividida en quatre capítols: la Barcelona imprescindible, la Barcelona modernista, la Barcelona desconeguda i la vida a Barcelona.  En declaracions a l'ACN, Agustín Comotto, membre de la Junta de ClijCAT (Consell Català del Llibre Infantil i Juvenil), ha explicat que l'exposició 'Visite Barcelona en 32 ilustraciones' és "un tastet" del que és avui dia la capital catalana i "un recorregut per diferents espais de la ciutat il·lustrats per artistes que els hi donen el seu punt de vista".  Comotto ha assegurat que l'objectiu de l'exposició és donar una mirada de Barcelona a partir d'un recull d'il·lustracions seleccionat amb un criteri. "El sentit té a veure amb el criteri i el plus que li dona la il·lustració", ha afegit.  Comotto ha apuntat que han buscat il·lustracions amb estètiques molt diverses i aposta per mostrar que la ciutat produeix diferents punts de vista a nivell gràfic. "Hi ha il·lustració 'indie', n'hi ha amb una línia més catalana tradicional, més expressionista... hi ha de tot".  Entre els il·lustrador de l'exposició hi ha Paco Roca, Juliet Pomés, Pilarín Bayés, Sebastià Serra, Ignasi Blanch.

Summary: 32 il·lustracions conviden a visitar Barcelona en una exposició a la Fira del Llibre de Buenos Aires


El festival de dansa 'Figueres es mou' ha programat 31 propostes artístiques, deu de les quals provinents d'altres països, en el marc de la 5a edició del certamen que se celebrarà del 3 al 8 de juliol. Els promotors de l'esdeveniment, Roger Fernández i Georgina Avilés, han presentat el cartell d'enguany en una roda de premsa on han manifestat "dubtes" sobre la continuïtat del projecte, que engloba activitats durant tot l'any com ara tallers en escoles i instituts de la ciutat. Fernández ha assegurat que no reben prou suport de l'Ajuntament per fer front a l'esdeveniment, que compta amb un pressupost de 60.000 euros. L'alcaldessa, Marta Felip, en canvi, ha afirmat que pràcticament tots els costos els assumeixen les administracions públiques. Malgrat les divergències, enguany el festival "s'obre" a la ciutat amb intervencions artístiques a diversos escenaris com La Rambla, la plaça Josep Pla, La Cate o l'Institut Muntaner. Hi participaran artistes provinents de Suïssa, Israel, França, el Regne Unit, Mèxic, el Japó, Grècia o Itàlia. 'Figueres es mou', el festival de dansa de la ciutat que fins ara s'anomenava Agitart, ha presentat aquest dimecres la seva cinquena edició. El certamen, que se celebrarà del 3 al 8 de juliol, ha programat 31 propostes artístiques, deu de les quals seran d'espectacles internacionals, catorze seran catalans i set més de la resta de l'estat. Entre els països participants, hi haurà Suïssa, Israel, França, el Regne Unit, Mèxic, el Japó, Grècia o Itàlia. L'esdeveniment, que va néixer amb un beca, ha passat en cinc anys d'un a set dies i s'ha obert a la ciutat. Enguany, tindrà com a escenaris principals La Rambla, la Plaça Josep Pla, La Cate, la plaça de l'Ajuntament o l'Institut Ramon Muntaner però també portarà intervencions artístiques al cementiri, a l'sakte park o a la plaça Catalunya.  A banda de les actuacions, del 2 al 7 de juliol es faran diversos workshops dirigits a ballarins i coreògrafs professionals que impartiran artistes de renom internacional amb l'objectiu de promoure l'intercanvi de coneixements i experiències.  El festival l'organitza el col·lectiu artístic Agitart, una entitat formada per professionals del sector de la dansa que a banda del certamen, durant l'any organitzen múltiples activitats vinculades a aquesta disciplina. Entre elles, tallers d'iniciació a la dansa a centres cívics, escoles i instituts de Figueres però també d'altres poblacions com Roses.  Picabaralla entre promotors i Ajuntament La presentació de la cinquena edició, però, s'ha fet enmig de dubtes sobre la continuïtat de l'esdeveniment. I és que els seus promotors, Roger Fernández i Georgina Avilés, consideren que l'aportació que fa l'Ajuntament al seu projecte no és suficient per mantenir-lo. Segons han explicat, el festival té un pressupost de 60.000 euros però el conjunt d'activitats que organitzen fa enfilar la xifra fins als prop de 100.000.  El consistori hi aporta el gruix més important, amb pràcticament 60.000 euros en total, i també hi donen suport altres administracions com la Diputació de Girona i la Generalitat. Malgrat això, consideren que realitzen una tasca que omple un "buit" a la ciutat i que caldria més "implicació" municipal. De fet, els espectacles són gratuïts i critiquen que només disposen de 30.000 euros anuals per a personal i estructura. Una partida que "obliga" als promotors a gestionar tota la infraestructura sense més personal.  L'alcaldessa, Marta Felip, ha rebatut les crítiques assegurant que l'aportació municipal és molt elevada i que fan un esforç molt important tenint en compte en gran nombre de festivals que hi ha a la ciutat. Felip ha atribuït les queixes a les peticions habituals que fan els promotors d'esdeveniments però ha advertit que la ciutat té una programació estable i que no es poden plantejar aportacions més elevades. En aquest sentit, ha assegurat que els impulsors del certamen van presentar a l'Ajuntament un projecte valorat en 300.000 euros. "No veiem la finestra per a un festival d'aquesta magnitud", ha dit Felip.  Amb tot, l'alcaldessa ha remarcat el creixement que ha experimentat l'esdeveniment en només cinc anys i ha assegurat que des de l'equip de govern estan "molt contents" amb la tasca que realitzen, que "completa el cartell de festivals que té la ciutat".

Summary: 'Figueres es mou' programa 31 espectacles de dansa amb artistes internacionals enmig de dubtes sobre la seva continuïtat


L'equip de govern de l'Ajuntament de Lleida d'ERC, JxCat i el Comú quantifica en uns 175 milions d'euros el deute municipal, sumant al de la Paeria, el de l'EMU i el Parc Científic, xifra que suposa una ràtio d'endeutament del 106,76% sobre els ingressos corrents. Així mateix, ha ressaltat que al juliol es va trobar que més del 70% del pressupost del 2019 ja estava executat, "amb partides exhaurides en un 90% i, fins i tot, en un 100%" i, a més "amb compromisos adquirits sense partida pressupostària". L'alcalde Miquel Pueyo considera que la situació econòmica "és greu però no crítica" i ha reconegut que "limita" la capacitat d'actuació municipal de l'actual i dels pròxims exercicis. En aquest sentit, la Paeria emprendrà diferents actuacions per "recuperar l'equilibri financer" tot i que Pueyo ha descartat un increment de la pressió fiscal a les famílies lleidatanes.

Summary: El govern municipal quantifica en 175 MEUR el deute de la Paeria i els seus organismes dependents


Cada dia menys de quatre trens de mercaderies utilitzen el tram Figueres-Perpinyà per creuar la frontera, mentre que 19.000 camions ho fan per carretera. “Encara estem lluny de les xifres de tràfic que eren l’objectiu”, lamenta a l’ACN l’auditor del Tribunal de Comptes Europeu Fernando Pascual Gil, un dels autors d’un informe de l’organisme que denuncia el “rendiment insuficient” del corredor mediterrani. “A Espanya, el 95% dels fons s’han dedicat en el període 2007-13 a projectes d’alta velocitat i les mercaderies potser no han estat la prioritat”, diu Pascual Gil, que adverteix la CE que “cal una política coherent” per complir els seus propis objectius de transport ferroviari de mercaderies.  En els tres primers anys de funcionament de la connexió ferroviària Figueres-Perpinyà, del 2011 al 2013, el nombre anual de trens de mercaderies va ser de 357, 636 i 931, respectivament, davant de l’objectiu de 8.665 trens de mercaderies marcat pel primer any i el de 19.759 previst pel 2019. “Físicament la secció internacional està construïda, els diners no han desaparegut, però és veritat que quan fem referència al tràfic de mercaderies, està molt per sota de les expectatives”, assenyala Pascual Gil.  L’auditor del TCE culpa “els problemes de coordinació entre l’estat francès i Espanya” dels mals resultats d’aquest tram, assenyalant en concret que de la part catalana “encara queda per connectar la línia a determinats ports o indústries”. La connexió del Port de Barcelona “s’ha començat, però en queden d’altres, com la de Tarragona, o la de les indústries” concretes, destaca Pascual Gil. “Per veure els resultats la línia completa i la connexió a tots els ports propers i a les indústries s’ha de fer. Porta temps, o és una qüestió de prioritats”, indica.  “En termes de finançament comunitari, més fons europeus han estat dedicats a Espanya a l’alta velocitat que a les necessitats del transport de mercaderies en ferrocarril”, assegura l’auditor durant l’entrevista amb l’ACN. En aquest sentit, avisa que les empreses poden perdre competitivitat. “Si el ferrocarril no aconsegueix complir amb les expectatives de les indústries, es veuen obligades a utilitzar el transport per carretera, que probablement sigui el més contaminant”, destaca.  Pascual Gil remarca que “la gestió del trànsit, la falta de liberalització a la pràctica i el problema de transparència” afecten el corredor mediterrani de mercaderies, però “no exclusivament”. “Els problemes que el Tribunal de Comptes ha pogut identificar s’apliquen a diversos corredors”, puntualitza. Per això, el TCE demana a la Comissió Europea i els estats membres que analitzin bé com inverteixen els diners i els adverteix que, a aquest ritme, no assoliran els seus propis objectius de traslladar el transport de mercaderies de la carretera al ferrocarril.  Segons Pascual Gil, cal “una assignació coherent dels fons comunitaris”, donant “més diners al ferrocarril que al transport per carretera” i assignant-los “tenint en compte les necessitat específiques” del sector. Per això, recorda que és prioritari “connectar les línies de tren amb els ports” i introduir millores per “permetre que circulin trens més llargs”.

Summary: Un auditor europeu avisa que Espanya dedica el 95% dels fons a l’AVE sense prioritzar el transport de mercaderies


Quatre dels nou ferits a l'explosió que va tenir lloc aquest dilluns al campanar de Centelles (Osona) estan molt greus, segons informen fonts de l'Hospital Vall d'Hebron. Tres es troben en estat greu i dos, ferits de menys gravetat, segons les últimes dades. Els ferits van patir cremades de diversa consideració després que s'encengués part de la pólvora que els trabucaires portaven per utilitzar durant la Festa del Pi, l'emblemàtica celebració de la localitat en honor a la seva patrona, Santa Coloma. Els nou ferits van ingressar a la Unitat de Cremats de Vall d'Hebron.  Aquest dilluns a la tarda, tres dels ferits es trobaven en estat molt greu; cinc, greus i un, de menys gravetat.  Després de l'accident, que es va produir a les 12 del migdia, es van suspendre tots els actes de la Festa del Pi i l'organització va optar per completar la tradició de dur l'arbre a l'interior de l'església de Santa Coloma a la tarda, però sense balls ni música.  Fins al lloc de l'accident s'hi van desplaçar dotze unitats del Sistema d'Emergències Mèdiques (SEM), amb deu ambulàncies i dos helicòpters medicalitzats, així com Bombers i Mossos d'Esquadra. Un equip de psicòlegs del SEM va atendre familiars i amics a l'Ajuntament del municipi.

Summary: Quatre dels ferits en l'explosió a Centelles estan molt greus


Els TEDAX dels Mossos d'Esquadra continuen aquest dissabte fent detonacions controlades a la finca de la urbanització Montecarlo d'Alcanar Platja. Divendres ja es va fer la primera detonació controlada per descartar la presència de més artefactes a la zona i aquest dissabte, fins al migdia, se n'han fet tres. Són petites explosions –de les quals els veïns d'Alcanar ja han estat avisats per evitar que s'alarmin en sentir la detonació- que, en alguna ocasió, deixa veure un petit núvol de pols. A la zona també hi treballen Bombers, Protecció Civil, i el Servei d'Emergències Mèdiques. El perímetre acordonat per seguretat continua i ha fet desallotjar 14 veïns, reallotjats a un càmping de la zona, on també han requerit suport psicològic. A hores d'ara no hi ha una previsió que indiqui quan podran tornar a casa. Durant el dia es continuarà treballant a la finca, plena de runes, on ahir es van localitzar restes que correspondrien a una segona persona morta, a més de la que ja es va localitzar el dia de la primera explosió, dimecres. Així, hi hauria almenys tres persones a la casa en el moment de l'explosió, una de les quals va ser trobada ferida en estat greu i detingut posteriorment. Les detonacions controlades es fan després que s'hagi dividit la finca en parcel·les per fer petites explosions i, així, no acumular gran resta d'explosius. A la zona s’hi van trobar 105 bombones de butà, que està previst que no s’enduguin operaris de Repsol fins dilluns. Els Mossos compten ara amb una retroexcavadora que l'Ajuntament d'Alcanar ha cedit aquest dissabte perquè els TEDAX la puguin utilitzar quan considerin que la zona és segura. I és que va ser quan es van començar a fer maniobres amb una retroexcavadora quan es va produir la segona explosió de dijous a la tarda a la finca, que va deixar ferit de gravetat a un agent dels Mossos –ingressat encara a l'hospital Joan XXIII de Tarragona- i a vuit persones ferides lleus, entre els quals el conductor de la màquina. El quart tinent d'alcalde d'Alcanar, Jordi Bort, ha explicat que el conductor, amb ferides lleus per restes de metralla, ja va ser donat d'alta i que l'equip de govern manté contacte amb ell i la seva família, als quals també s'ha ofert atenció psicològica. Els desallotjats són, majoritàriament, turistes que estiuegen a la zona –bàsicament, francesos- tot i que també hi ha residents permanents de la urbanització. Els veïns que han quedat fora del perímetre de seguretat intenten tornar a la normalitat enmig de les actuacions dels Mossos i l'expectació mediàtica a la zona, on s'acumulen periodistes d'arreu. Bort ha explicat que s'ha ofert suport psicològic a veïns –desallotjats o no. "En la primera explosió, estaven espantats però a mesura que van passar les hores i van veure que l'explosió no era fortuïta i que havien estat convivint en terroristes s'han començat a neguitejar", ha explicat.

Summary: Els Mossos continuen fent detonacions controlades a la finca d'Alcanar Platja


Les professions jurídiques a Catalunya tenen una presència de dones força diversa entre elles, però en alguns àmbits el col·lectiu femení ja és majoria. Així, entre jutges, fiscals i secretaris judicials, les dones són més del 50%, mentre que encara no hi arriben en el cas dels notaris, procuradors, registradors i graduats socials. Respecte la mitjana espanyola, en la majoria de casos Catalunya està igual o una mica per sobre. Segons dades fetes públiques aquest dilluns pel Consell General del Poder Judicial, a Catalunya, les dones suposaven a 1 de gener del 2018 el 55,5% dels jutges i magistrats en actiu, una mica per sobre la mitjana estatal del 53,2%. L'any 2016 va ser el rècord, amb el 56,3% de presència, mentre que el mínim dels últims deu anys va ser el 2010, amb un 51,6%. Pel que fa a la fiscalia, aquest 2018 la presència de dones suposa el 60,2% del total, força per sota del 73% del 2016, i la xifra més baixa des d'almenys el 2011. La mitjana espanyola ha anat augmentant progressivament des del 59% de fa set anys al 64% actual. Pel que fa als lletrats de l'administració de justícia, els antics secretaris judicials, la presència és superior, amb un 63% del total, i una evolució molt estable des del 2015. La mitjana estatal està una mica per sobre: 67,5%. Pel que fa als notaris, només el 30,5% són dones, amb una lleu millora des del 27% de fa quatre anys, i amb xifres molt similars a la resta de l'estat. En el cas dels registradors mercantils i de la propietat, el 42,4% són dones, xifres que no han variat gaire els últims anys, excepte el rècord del 2014, amb un 50% de presència femenina a la professió. La mitjana estatal és del 44,7%. Les procuradores tenen una presència una mica inferior, amb un 36,9%, percentatge que, a més, va disminuint els últims anys, ja que el 2012 eren el 39,4%. La mitjana espanyola també ha baixat del 34,9 al 33,4% del 2012 al 2017. Per últim, els graduats socials tenen una major presència femenina, sense arribar a ser majoria: 44,6%. Aquesta professió sí que ha vist una millora en la presència de dones, ja que el 2012 eren només el 35,1%. La mitjana espanyola actual és del 47%.

Summary: Les dones són majoria entre jutges, fiscals i secretaris, però minoria en notaris, procuradors, registradors i graduats


El president del Govern, Quim Torra, s’ha reunit aquest dimecres a la tarda amb el sector de les residències per analitzar el funcionament del pla de xoc per la covid-19. Segons el Govern, en la reunió s’ha constatat que amb la posada en marxa del pla s’està abastint els centres residencials de proves diagnòstiques i de material d’autoprotecció. Es fan de mitjana 1.500 proves PCR al dia i els professionals sanitaris de l’atenció primària fan unes 8.000 visites diàries als centres per fer seguiment dels pacients. També s’han distribuit uns 800.000 EPIs. La reunió d’avui, que s’emmarca en les trobades de seguiment que es fan amb el sector, han participat en la reunió la consellera de Salut, Alba Vergés; la secretària general del Departament de Salut, Laura Pelay, i la directora assistencial d’Atenció Primària de l’Institut Català de la Salut, Iolanda Lejardi. Per part del món de les residències, hi estaran representades les següents entitats: ASADE, ACRA, La Confederació del Tercer Sector Social de Catalunya, la Taula d'Entitats del Tercer Sector Social, la Unió, UPIMIR i el Consorci de Salut i Social de Catalunya.

Summary: Torra revisa amb les residències el pla de xoc per la covid-19 amb el qual ara es fan 1.500 proves PCR al dia


JxCat ha formalitzat les al·legacions a la resolució de la Junta Electoral Central (JEC) que va vetar Carles Puigdemont, Toni Comín i Clara Ponsatí per la candidatura a les eleccions europees del 26 de maig. La formació independentista ha demanat al Suprem que anul·li la decisió de la JEC i reincorpori els tres candidats perquè -segons JxCat- s'han vulnerat "drets fonamentals", així com les garanties "mínimes" del procés electoral. L'advocat de Puigdemont i, de moment, cap de llista de JxCat a l'Eurocambra, Gonzalo Boye, ha assegurat que, si cal, s'arribarà fins a Estrasburg. "La JEC s'està inventat la legalitat i la seva resolució és arbitrària, contrària al dret espanyol i europeu, i contrària als convenis internacionals subscrits per l’Estat", ha afegit Boye.

Summary: JxCat demana al Suprem que anul·li el veto de la JEC a Puigdemont, Comín i Ponsatí a les europees


La cap de llista del PSC per al 20-D, Carme Chacón, ha reunit aquest dijous a un centenar d'alcaldes i regidors socialistes de tota Catalunya en un acte electoral a Barcelona. Envoltada del poder local socialista, Chacón ha volgut estirar de la influència i pes dels seus alcaldes per demanar-los que facin de corretja de transmissió del seu missatge i demanin als ciutadans "se s'apropen" als batlles i "confien" en ells que votin al PSC el 20 de desembre. Davant els alcaldes i regidors, la candidata ha recordat el compromís del seu partit de derogar la Llei de racionalització i la sostenibilitat de l'administració local (LRSAL), i ha criticat al PP per deixar "desprotegides" les dones que pateixen violència de gènere amb aquesta llei en no permetre que els ajuntaments "les ajudin". Igualment ha aprofitat per carregar contra C's per voler "eliminar l'agravant de violència de gènere" del codi penal.   El món local socialista ha donat suport aquest dijous a la candidata del PSC omplint la sala d'actes del Museu Olímpic. A ells s'ha volgut dirigir Carme Chacón per demanar-los que convencin els que van donar-los suport a les eleccions municipals que ara paga la pena repetir el vot al PSC i fer Pedro Sánchez president del govern espanyol. "Tots els atacs de la dreta i de l'esquerra cap a Pedro Sánchez no son gratuïts, tenen una raó molt clara: el 20-D només hi ha dos presidents possibles Rajoy o Sánchez. I jo us demano, amb tot el suport que teniu de tanta gent que us veu cada dia transformar la seva ciutat i lluitar per les seves vides, que els hi digueu a totes les persones que se vos acosten, que confien en vosaltres, que aquesta és la raó de tants atacs i que el 20-D tenim a tocar dels dits el canvi", ha sentenciat.   Davant el món municipal socialista, Chacón ha assegurat que les "lleis de la dreta per treure competències municipals s'han d'acabar amb urgència", i per això ha volgut fer un "compromís alt i ferm" de "derogar la LRSAL" de manera immediata si governen els socialistes. "Aquesta llei suposa un atemptat a l'autonomia municipal, menysprea al responsable públic, buida els serveis als mitjans rurals, oblida el protagonisme en l'acció social contra la pobresa i l'exclusió dels responsables municipals, i recentralitza, que és contraproduent", ha dit.  Una de les competències que assegura que aquesta llei retalla als ajuntaments és la que possibilita "ajudar" les dones maltractades. I això ha servit a Chacón per carregar contra el PP i també contra C's. "Com poden tenir la cara de fer un vídeo manipulant dades de dones assassinades a mans de companys i marits? I l'altra dreta, com pot tenir la cara de voler modificar la llei de violència de gènere per treure l'agravant de violència de gènere. No s'han assabentat que aquesta és una xacra indecent amb la que no podem aguantar més?", ha sentenciat.  Abans de Chacón, a l'acte han intervingut alcaldes com el de Tarragona, Josep Félix Ballesteros, o el president de la FMC, Xavier Amor. També ha participat l'alcaldessa de municipi més gran que controla el PSC, Núria Marín, de l'Hospitalet. Entre forts aplaudiments, Marín ha denunciat que els ajuntaments "en aquests moments que governa la dreta a Espanya i a Catalunya, estem sols". "Ens trobem sols davant una situació difícil i els únics que estan al costat dels ciutadans que ens necessiten, són els ajuntaments", ha sentenciat.  En un sentit semblant s'ha expressat Ángel Ros, alcalde de Lleida. Que ha denunciat que els governs del PP i Convergència a l'Estat i Catalunya "ens menyspreen als ajuntaments". A més, Ros creu que Artur Mas "ens vol utilitzar" i "només ens vol per anar a la plaça Sant Jaume per al seu projecte". "Som el seu atretzo", ha dit.

Summary: Chacón estira del poder municipal del PSC i demana als alcaldes que reclamin el suport "de la gent que confia" en ells


L'oposició en bloc ha retret a l'alcalde de Badalona, Xavier Garcia Albiol, que hagi viatjat a València per veure el partit de bàsquet de la fase final de l'ACB entre el Barça i el Joventut de Badalona d'aquest dimecres. Consideren que Albiol s'ha saltat el confinament, però des del govern municipal del PP asseguren que el desplaçament està emparat per la llei: "Ha anat a València per motius de feina i representació", explica la portaveu del govern, Cristina Agüera. En una piulada a Twitter, la regidora popular ha respost el retret dels socialistes i els recorda els motius pels quals va haver de dimitir l'anterior alcalde del PSC, Àlex Pastor: "Millor deixar aquí el tema de saltar-se el confinament", ha etzibat. El portaveu socialista, Chistian Carneado, ha obviat l'incident de l'exalcalde del seu partit i lamenta que Albiol es cregui amb el "privilegi" de desplaçar-se on vulgui, mentre molts veïns no podien anar a veure a familiars. També ha qualificat el desplaçament a València com un viatge "d'oci". En aquest sentit, la líder de Guanyem, l'exalcaldessa Dolors Sabater, també ha recordat que Albiol "no és ni entrenador, ni massatgista, ni delegat de l'equip" i que, per tant, no ha anat a València "per cobrir cap necessitat de ningú". Sabater, en canvi, sí ha comparat l'actuació d'Albiol amb la de l'exalcalde Pastor: "Es creuen una classe privilegiada". També el president del grup municipal de JxCat, David Torrents, demana a Albiol que doni "exemple", mentre que els republicans creuen que l'assistència d'Albiol a València no està justificada com a viatge de representació: "La Penya sap que sempre ha comptat amb el suport del consistori i aquest desplaçament no afegia cap element imprescindible".

Summary: L'oposició de Badalona acusa Albiol de saltar-se el confinament per anar a veure un partit de la Penya a València


Cs ha afirmat que la valoració de "desproporcionada" per l'ordre d'extradició de Clara Ponsatí no l'ha feta la justícia britànica, sinó un òrgan "extrajudicial". Durant un acte de campanya a Cardedeu, el candidat número tres del partit taronja per Barcelona, José María Espejo-Saavedra, ha dit que el cas de l'exconsellera al Regne Unit demostra que "cal modificar el sistema d'euroordres" perquè els països comunitaris "no puguin rebutjar ordres d'extradició". Segons ell, "els països de la UE han de refiar-se de les institucions judicials de cadascun" dels estats membres. D'altra banda, ha dit que les paraules de Pedro Sánchez sobre la fiscalia i els processos d'extradició "demostren que actua igual que els separatistes".

Summary: Cs diu que és un òrgan "extrajudicial" qui ha valorat el cas de Ponsatí i no la justícia britànica


El Govern ha autoritzat aquest dimarts la modificació dels estatuts de la societat Infraestructures de la Generalitat, i ha aprovat el seu text íntegre. Així, els estatuts de l'entitat s'adapten a la Llei de Societats de Capital vigent pel que fa als òrgans rectors, la tipologia i competències de la Junta General, i la remuneració i reunions del Consell d'Administració. Per exemple, el càrrec dels membres del Consell deixaran de ser retribuïts i el Consell d'Administració s'haurà de reunir com a mínim una vegada al trimestre. Els nous estatuts també eliminen disposicions obsoletes i incorporen actualitzacions i correccions lingüístiques. Els canvis no afecten els pressupostos de la Generalitat.

Summary: El Govern modifica els estatuts d'Infraestructures de la Generalitat per adaptar-se a la legislació vigent


La inflació anual d'aquest setembre al conjunt de l'Estat s'ha situat en el 0,1%, dues dècimes inferior a la registrada a l'agost (0,3%), segons les xifres de l'indicador avançat de l'Índex de Preus al Consum (IPC) que ha publicat aquest dilluns l'Institut Nacional d'Estadística (INE). La disminució dels  preus s'explica per la baixada dels preus de l'electricitat, en comparació amb la pujada que es va registrar el mateix mes del 2018. Per la seva part, la taxa anual de l'indicador avançat de l'Índex de Preus de Consum Armonitzat (IPCA) va ser del 0,2%.

Summary: La inflació al conjunt de l'Estat disminueix dues dècimes respecte a l'agost i se situa en el 0,1%


Cesk Freixas ha obert un procés de micromecenatge a través de la plataforma Verkami per finançar el seu setè disc, que preveu publicar a principis del 2019 coincidint amb els 15 anys de trajectòria com a cantautor. L’artista de Sant Pere de Riudebitlles (Alt Penedès) defensa que el micromecenatge “permet al treballador cultural mantenir, més o menys intacta, la seva independència creativa, ideològica i econòmica” i lamenta que el seu projecte professional “viu en una precarietat perenne, com la immensa majoria de grups i solistes del país”. Al compte de Verkami obert aquesta setmana, Freixas assegura que el finançament a través d’entitats bancàries li suposaria trigar aproximadament vuit anys a tornar el préstec i els interessos, motiu pel qual assegura que el micromecenatge permet “posar el debat del finançament en un lloc més humà i proper”. L’objectiu del cantautor és aconseguir 15.000 euros a través de donatius en un màxim de 40 dies.  Cesk Freixas ha avançat que el setè disc en què treballa està sent “la proposta més ambiciosa” de la seva trajectòria, amb cançons “que formen part d'una idea molt conceptual, que trenca amb algunes dinàmiques personals i que s'acostarà a coses noves” que no han aparegut abans en els seus treballs. El disc s’enregistrarà a Medusa Estudio de Barcelona, amb els arranjaments del guitarrista Victor Nin i la producció de Roger Rodés. Al mateix temps, Freixas comptarà amb el Col•lectiu Bauma per al disseny del treball.

Summary: Cesk Freixas inicia un procés de micromecenatge per finançar el seu setè disc coincidint amb els 15 anys de trajectòria


Prop de 200 persones han participat en la lectura continuada virtual de l'obra de Josep Pla organitzada per l'Ajuntament de Palafrugell (Baix Empordà) i la Fundació Josep Pla. L'escriptora Laia Aguilar, guanyadora del Premi Josep Pla 2020, ha estat l'encarregada d'obrir-la oficialment a les deu del matí. Al llarg del dia, les xarxes socials de l'Ajuntament han publicat els vídeos de les persones que hi havia volgut participar llegint fragments de l'obra de l'escriptor. Finalment, l'acte s'ha tancat de forma simbòlica a les vuit del vespre amb un vídeo del president de la Generalitat, Quim Torra, i la consellera de Cultura, Mariàngela Vilallonga. Al llarg dels últims 15 anys, la lectura continuada de Josep Pla es feia al Teatre Municipal de Palafrugell entre les deu del matí i les dues del migdia on hi participava més d'un centenar de persones que voluntàriament llegien part de l'obra de l'escriptor gironí. Aquest any, l'acte cultural s'ha traslladat a les xarxes a causa de la crisi sanitària. Des de l'Ajuntament es va demanar a tots els interessats en participar en l'edició virtual que pengessin un vídeo d'un minut de durada, com a màxim. A més, havien d'etiquetar les xarxes de l'Ajuntament per participar-hi i tenien temps fins aquest mateix 23 d'abril per fer-ho.

Summary: Unes 200 persones participen en la lectura virtual de Josep Pla de Palafrugell a través de les xarxes socials


La Fiscalia de l'Audiència Nacional es planteja demanar una pròrroga per tenir més temps per presentar els escrits d'acusació contra l'excap dels Mossos, el major Josep Lluís Trapero, la intendent Teresa Laplana, l'exdirector general dels Mossos Pere Soler i l'exsecretari general d'Interior Cèsar Puig. Fonts del ministeri públic afirmen que encara no han rebut la notificació de la interlocutòria que confirma el processament pels delictes de sedició i organització criminal i que obre judici oral contra Trapero i l'excúpula dels Mossos. Aquesta interlocutòria està dictada per la secció primera de la Sala Penal de l'Audiència Nacional –amb data del dilluns 15- i dona 5 dies hàbils a la Fiscalia per formular acusacions. El ministeri públic, però, considera que aquests dies són insuficients.  La Fiscalia de l'Audiència Nacional es planteja sol·licitar una pròrroga a la secció primera de la Sala Penal per tenir més temps per presentar els escrits on clarifica les acusacions i fixa peticions d'anys per a cadascun. Posteriorment, també hauran de presentar els seus escrits les defenses.  Amb data del 15 d'octubre, l'Audiència Nacional ha obert judici oral contra el major dels Mossos d'Esquadra Josep Lluís Trapero, la intendent Teresa Laplana i part de l'antiga cúpula de la Conselleria d'Interior pels fets del 20 de setembre i l'1 d'octubre de l'any passat.  En la interlocutòria, la Sala Penal confirma la interlocutòria de processament que havia estat recorreguda per les defenses. A més, la defensa de Cèsar –exercida pel lletrat Jaume Alonso-Cuevillas- va demanar el sobreseïment lliure després de rebre la interlocutòria de conclusió del sumari.  Trapero està processat per dos delictes de sedició i un d'organització criminal, Laplana per un delicte de sedició i Puig i Soler per un delicte de sedició i un altre d'organització criminal.  Pendents del Tribunal Suprem D'altra banda, en els propers dies el Tribunal Suprem també haurà de fer el mateix procediment. Sobre la taula té peticions de les defenses amb diferents al·legacions que demanen revocar la interlocutòria del jutge Llarena que posa punt i final a la instrucció.  La previsió és que a finals de setmana la Sala Penal també dicti interlocutòria de conclusió de sumari, resolgui les al·legacions, obri judici oral i doni trasllat a les acusacions perquè formulin escrit. En aquest cas, a banda de la Fiscalia, també està personada com acusació l'advocacia de l'Estat (pel delicte de malversació) i VOX com a acusació popular. Serà en aquesta resolució que es coneixerà quants dies es donen a les acusacions perquè formulin els seus escrits.  Llarena ha processat els investigats per rebel·lió, desobediència i malversació. Per tant, està per veure si les Fiscalies del Suprem i l'Audiència Nacional unifiquen criteris i acusen els principals investigats de rebel·lió. A més, si la pròrroga que sol·licita la Fiscalia de l'Audiència Nacional es concedeix, això donaria més marge al ministeri públic de plantejar unificadament els escrits davant dels dos tribunals.  La previsió és que el primer judici que se celebri sigui el del Tribunal Suprem, pels volts de gener, on estan processats el Govern, Forcadell i els membres sobiranistes de la Mesa i els 'Jordis'. Posteriorment, es faria el judici contra Trapero i l'excúpula de Mossos a l'Audiència Nacional.

Summary: La Fiscalia vol demanar més temps a l'Audiència Nacional per presentar els escrits d'acusació contra Trapero


El vicepresident del Govern i conseller d'Economia, Pere Aragonès, ha assegurat que "és impossible reduir el moviment independentista a una sola llista". En una entrevista amb 'Bloomberg', Aragonès es desmarca del projecte de 'La Crida' de l'expresident Carles Puigdemont i reitera la posició d'ERC que l'independentisme és "tan divers" que no es pot aglutinar en un sol moviment. A l'entrevista, Aragonès diu que ERC "no renuncia" a la independència de Catalunya però admet que "caldrà un temps diferent i un equilibri diferent de les forces polítiques" per aconseguir-la. "Proposarem tirar endavant quan hi ha les condicions per tenir èxit", assegura.  "Som plenament conscients que el que ha passat en els últims vuit anys no es resoldrà en vuit setmanes", diu Aragonès a 'Bloomberg'. "Vull un diàleg que duri mesos, i treballaré per a això", afegeix.  En l'article de 'Bloomberg', el periodista Diego Torres destaca que la reunió bilateral Generalitat-Estat és un element clau en l'evolució de les relacions entre Catalunya i Espanya, però també assenyala "els desacords en tàctica" entre ERC i JxCat i les "tensions personals dins del moviment".  Aragonès recorda a l'entrevista que el president d'ERC, Oriol Junqueras, és a la presó, i destaca que té unes "conviccions polítiques, ideològiques i ètiques fortes" que "l'ajuden" a tirar endavant. "Està convençut que va fer el que havia de fer", diu l'actual vicepresident.  En aquest sentit, Aragonès diu que si els independentistes han estat una opció acceptable per a Pedro Sánchez per ser investit president espanyol, no poden ser tractats com a "rebels que mereixen ser a la presó".

Summary: Aragonès a Bloomberg: "És impossible reduir el moviment independentista a una sola llista"


Una setantena de persones han participat aquest diumenge a la neteja de mig quilòmetre de llera del riu Fluvià a Besalú. En concret, els voluntaris han pentinat tot l'espai que va des de sota el pont d'entrada al poble fins a la zona dels horts, que era la que va quedar més bruta com a conseqüència dels efectes del temporal Gloria. La iniciativa ha sortit d'un grup de joves amb la voluntat de fer accions en favor del medi ambient, i ha comptat amb la col·laboració d'altres entitats del poble i de l'Ajuntament de Besalú que hi han aportat el material necessari per a la recollida, com bosses d'escombraries o guants. La neteja ha durat un parell d'hores en les què s'ha netejat la llera d'arbrat i vegetació fluvial que havia quedat malmesa.

Summary: Una setantena de voluntaris netegen mig quilòmetre de llera del riu Fluvià a Besalú després dels efectes del Gloria


Fachín insisteix en assenyalar els "límits" de la via no pactada  ACN Barcelona.-El portaveu parlamentari adjunt de CSQP i líder de Podem, Albano Dante Fachin, no ha descartat debatre en la reunió del grup de la setmana que ve el vot de la seva diputada, Àngels Martínez Castells, que s'ha desmarcat de la resta del grup i ha votat favor de l’esmena de la CUP que demanava garantir els recursos suficients pel referèndum unilateral. "No hem parlat d'aquest tema, suposo que en parlarem a la reunió del grup com parlem de tots els temes que tenen a veure amb la nostra acció parlamentària", ha assegurat Fachin sense concretar si es plantejaven prendre mesures. En aquest context, ha reiterat el compromís de CSQP amb la celebració d'un referèndum però ha assenyalat també que veuen "límits" en la via unilateral.  Fachin, que s'ha remès a les paraules de Martínez Castells als mitjans per explicar el sentit del seu vot, ha descartat que la via no pactada aporti solucions. "Des del 27-S veiem la via unilateral, que no es compleix ni soluciona, no avança ni un mil·límetre la materialització dels dret a decidir dels catalans", ha insistit.  En aquest context, Fachin ha defensat la seva esmena a la disposició addicional 31 perquè volen un referèndum "útil". I ha reiterat que la via pactada és la posició oficial del grup.

Summary: CSQP no descarta debatre en la reunió de grup el vot de Martínez Castells a favor del referèndum unilateral


La Fiscalia del Tribunal Suprem s'ha oposat a deixar en llibertat els parlamentaris electes Oriol Junqueras, Jordi Sànchez, Jordi Turull, Josep Rull (Congrés) i Raül Romeva (Senat) i tampoc considera que el Suprem hagi de demanar autorització a les cambres (suplicatori) per continuar amb el procediment judicial contra ells. En l'escrit argumenta que aquest permís s'ha d'usar per "iniciar procediments" contra electes i no quan un judici està en marxa. La fiscalia no es pronuncia sobre si el 21 de maig han de sortir de la presó per anar presencialment a les sessions constitutives de les cambres per prendre possessió de l'escó. Fonts fiscals apunten que en l'escrit de defensa no es demanava explícitament i que aquest permís el podria donar directament la sala. El ministeri públic considera que amb el judici "a prop d'acabar" s'han de "reforçar" les mesures per garantir que s'acaba i que això passa per mantenir-los empresonats. D'altra banda, Vox també s'oposa a totes les peticions i l'advocacia de l'Estat no farà públic l'escrit.  ((La notícia s'ha actualitzat amb la posició de Vox i l'advocacia de l'Estat))  La fiscalia ha emès un informe en què s'oposa a deixar en llibertat els cinc electes que estan presos i que estant essent jutjats al Tribunal Suprem. Les seves defenses –exercides per Jordi Pina i Andreu van den Eynde- van demanar dimecres que poguessin sortir lliures provisionalment per exercir el càrrec al·legant que calia respectar els seus drets polítics. Així mateix, demanaven al Suprem que tramités el suplicatori a les cambres i, tot i no demanar-ho directament, ja apuntaven que –segons la seva interpretació de la llei- els tràmits obligarien a suspendre el judici.  En l'escrit de les defenses, també fan referència a la necessitat que el 21 de maig siguin presencialment a les cambres per acatar la Constitució i prendre possessió del càrrec, ja que el reglament de Congrés i Senat així ho articulen. Fonts fiscals apunten que no hi ha una resposta sobre això perquè les defenses no ho van demanar explícitament a la part final del seu escrit però que es podria donar el cas que la sala ho autoritzés directament, sense necessitat que la fiscalia es pronunciï.  "Cal reforçar les mesures per acabar el judici" Segons la petició de llibertat, la fiscalia recorda que es van presentar a les eleccions del 28 d'abril ja estant empresonats i que el fet que siguin candidats electes "no ha de suposar obligatòriament una modificació de la seva situació personal". Consideren que es mantenen els supòsits per mantenir-los entre reixes "i més tenint en compte el moment del judici en el que ens trobem". A més, creu que fins i tot cal "reforçar les garanties" per acabar les sessions.  En l'escrit, subratlla els "perjudicis irreparables" que suposaria que fugissin (esmenta que hi ha hagut "precedents") i no es pogués acabar el judici. Per tant, justifica que la mesura de presó provisional és "proporcional i no vulnera els drets de participació política".  "L'exercici d'aquest dret participatiu només es veuria afectat, en aquest cas, en la mesura que es pretengui el seu exercici d'una manera incompatible amb la situació cautelar de privació de llibertat que en aquest moment afecta els acusats", argumenta el ministeri fiscal.  El suplicatori, "previ al processament" Sobre el suplicatori, els fiscals Javier Zaragoza i Consuelo Madrigal, fan una argumentació sobre el sentit que entenen que té aquesta figura legal recollida a la Constitució, la Llei d'Enjudiciament Criminal (Lecrim) i els reglaments de les cambres espanyoles (al Parlament, per exemple, no existeix). Segons apunten, l'objectiu és "protegir els legítims representants del poble d'accions penals amb què es pretengui coartar la seva llibertat d'opinió (inviolabilitat) impedir indeguda i fraudulentament la seva participació en la formació de la cambra". També es refereixen a la funció que té per "impedir un ús inadequat del processos judicials amb querelles insidioses i polítiques".  Ara bé, entenen que el suplicatori s'exigeix "amb caràcter previ a la inculpació o el processament". "L'aplicació en aquest moment processal constituiria una ingerència en l'exercici de la jurisdicció no prevista per la llei", manifesta. En aquest cas, tots cinc van ser processats el març del 2018 pel jutge Llarena i la seva investigació va arrencar amb declaracions a l'Audiència Nacional el novembre de 2017.  "No està previst per als casos per aquells supòsits en què l'adquisició de la condició de senador o diputat es produeix una vegada iniciat el judici oral en sentit estricte on en fases de recursos posteriors a una sentència", argumenten en l'escrit.  No s'ha d'aturar el judici  D'aquesta manera, la fiscalia entén que no és necessari que el Suprem comenci a tramitar el suplicatori en aquest cas –amb un judici en marxa- i, per tant, que "tampoc és procedent que el tribunal acordi la suspensió del judici com pretenen les defenses".  El tribunal va donar fins a les quatre de la tarda d'aquest dijous a les acusacions (fiscalia, advocacia i Vox) perquè es posicionin sobre la petició de llibertat i de tramitar el suplicatori. La decisió final recaurà en els set magistrats que conformen el tribunal, presidits per Manuel Marchena.  Vox s'oposa a tot Pel que fa a les altres dues acusacions, fonts properes a la defensa de Vox han confirmat que s'oposen a totes les peticions que formulen les defenses dels cinc parlamentaris electes. Per tant, demanen al tribunal que no els concedeixi la llibertat i que tampoc tramiti el suplicatori a les cambres.  Per altra banda, fonts de l'advocacia de l'Estat han confirmat que no faran públic l'escrit i, per tant, el posicionament d'aquesta acusació es coneixerà en la resolució que faci el tribunal.

Summary: La fiscalia s'oposa a deixar en llibertat Junqueras, Sànchez, Rull, Turull i Romeva i a tramitar el suplicatori


El Govern ha suspès els ingressos i les visites a totes les residències de les regions sanitàries de Lleida i l'Alt Pirineu i Aran. El conseller de Treball, Afers Socials i Famílies, Chakir el Homrani, ha explicat que el seu departament i el de Salut han aprovat una instrucció per ampliar les restriccions que des de dissabte passat ja estava en vigor a les residències del Segrià a tots els centres de les dues regions. El Homrani ha dit que es tracta d'una mesura "preventiva" per protegir "els col·lectius més vulnerables" a la covid-19. Així, no hi podrà haver ingressos ni visites excepte si són per una urgència o estan justificades, i es faran unitats de convivència per assegurar internament el control de les relacions entre els usuaris. Chakir el Homrani ha indicat que des del Govern són "absolutament conscients" que hi ha "un punt de mobilitat" entre les dues regions sanitàries. "La covid-19 no surt de les residències, entra a les residencies", ha dit el conseller, que ha defensat l'ampliació de la mesura restrictiva "davant la situació que hi ha ara mateix".  La mesura arriba l'endemà que Salut hagi confirmat un brot de coronavirus a una residència d'Oliana (Alt Urgell) amb 26 casos positius. Del total d'aquests, 16 són residents i 10, treballadors del centre. Per altra banda, el Homrani ha explicat que aquests dies es continuen fent els cribratges en residències del Segrià. Van començar aquesta setmana i s'espera que s'allarguin també la vinent fins fer testos a tots els usuaris i treballadors dels 33 centres de gent gran del Segrià. En concret, el Homrani ha dit que aquest cap de setmana es farà tests de PCR a 3 d'aquests centres del Segrià.

Summary: El Govern suspèn ingressos i visites a totes les residències de les regions sanitàries de Lleida i l'Alt Pirineu i Aran


La proposta de Junts per Catalunya de restituir Carles Puigdemont com a president de la Generalitat i la "separació de poders" han marcat la primera part del debat dels candidats del 21-D a TV3. El número tres de JxCat, Jordi Turull, ha defensat que les eleccions del 21 de desembre van de "restituir allò que l'Estat ha volgut fulminar i que torni a entrar el 130è president i el seu govern per la porta de Palau, o entrarà el president 155". El candidat del PSC, Miquel Iceta, ha dit que qui pensi que el 21-D és un "ritual" per restituir una persona s'equivoca i des de Catalunya en Comú – Podem, Xavier Domènech, ha defensat que el que cal és "superar" l'etapa anterior. D'altra banda, la número dos d'ERC, Marta Rovira, ha posat en dubte la "separació de poders" a l'Estat espanyol i el candidat del PPC, Xavier García Albiol, ho ha negat afirmant que fins i tot dins del PDeCAT hi ha qui ha reconegut aquesta separació.  Tant ella com Turull han retret al PPC l'empresonament d'independentistes.

Summary: La proposta de JxCat de restituir Puigdemont i la "separació de poders" marquen la primera part del debat a TV3


L'Audiència de Barcelona ha condemnat a tres anys i mig de presó un home que es va gastar més de 160.000 euros de la seva tia, de 86 anys, a qui gestionava els comptes i el patrimoni. La dona va ingressar en una residència geriàtrica i va donar poders al seu nebot perquè es fes càrrec d'un pis al barri de la Sagrera. L'acusat en va obtenir 163.000 euros l'any 2009 i els va ingressar en comptes de la seva tia però als quals ell tenia accés. Durant dos anys, fins el 2011, l'home va anar retirant fons fins que la tia, que cobrava 938 euros mensuals de pensió, va quedar-se amb 3.000 euros als seus comptes, cosa que la va obligar a ingressar en una residència pública.

Summary: Tres anys i mig de presó per gastar-se més de 160.000 euros dels comptes de la seva tia anciana


Un prototip teòric de sistema d'alerta costaner, batejat com iCOAST, és capaç de predir danys causats per temporals extrems al litoral català, especialment a les platges urbanes, amb vuit dies d'antelació. El projecte, coordinat pel Centre Internacional d'Investigació dels Recursos Costaners (CIIRC) de la Universitat Politècnica de Catalunya, s'ha creat per esdevenir, una vegada es pugui certificar en condicions reals, una ajuda en la presa de decisions per disminuir el risc costaner, segons ha informat la UPC. L'iCOAST s'ha dissenyat amb la costa catalana com a referent però també es pot utilitzar a altres regions litorals europees. En el desenvolupament del projecte hi han participat l'Institut Cartogràfic i Geològic de Catalunya, el Servei Meteorològic de Catalunya, la Direcció General de Protecció Civil del Departament d'Interior, el Coastal and Marine Research Centre de l'University College Cork (CMRC), l'associació Technology for Humanitarian Assistance, Coperation and Action (ITHACA) i Soluciones Ingeniería Marítima Operacional (SIMO). Una part important del litoral mediterrani té una capacitat limitada per fer front a variacions en l'onatge a causa de l'existència d'infraestructures com passejos marítims, vies fèrries, carreteres o edificis. Així, quan es donen episodis de fort onatge combinat amb nivells de mar alts es poden produir danys quantiosos. A la costa mediterrània catalana els temporals i cops de mar forts han provocat més de 50 morts els darrers 20 anys i danys en infraestructures costaneres per, com a mínim, 30 milions d'euros, segons apunten els investigadors. La pujada del nivell del mar provocada pel canvi climàtic, prevista per a aquest segle, podria aguditzar aquesta situació. En aquest context, disposar d'un model que anticipi la reacció de la costa davant un temporal pot facilitar l'adopció de mesures d'urgència que minimitzin els danys. El prototip de l'iCOAST proporciona informació sobre l'onatge i el nivell del mar amb vuit dies d'antelació per a la totalitat del litoral, tot i que, de moment, només s'ha provat en condicions de laboratori per a punts específics de la costa catalana. La detecció d'un temporal activa una predicció a cinc dies vista cada tres quilòmetres. En el cas de les platges considerades més fràgils, elabora una predicció addicional en termes d'inundació i erosió amb tres dies d'antelació i amb una precisió de metres. Una eina que també proposa El fet de comptar amb una predicció a una escala tan detallada podria permetre a les administracions adaptar les alertes i recomanacions per a la població a col·lectius específics, com usuaris d'aparcaments litorals perquè canviïn de lloc els seus vehicles, veïns i comerciants d'edificis en primera línia de mar o vianants dels passejos marítims on es puguin produir danys. El prototip proposa també, allà on és possible, les mesures d'urgència que es podrien adoptar hores abans del temporal per augmentar la protecció del litoral, com ara l'ús de sacs o barreres de sorra, l'excavació de trinxeres o l'ús de barreres mòbils contra inundacions. Si el prototip es valida per ser utilitzat en condicions reals, els avisos basats en la previsió arribarien al Centre de Coordinació d'Emergències de Catalunya (CECAT) de Protecció Civil. El CECAT posaria en marxa els protocols d'avisos a les autoritats locals i als organismes d'emergència i seguretat de la Generalitat per estar preparats davant l'episodi de risc. També, en base a la previsió, s'enviarien els avisos a la població i es podria decidir aplicar mesures preventives en els casos que calgués, com el tancament dels accessos marítims o l'evacuació de zones potencialment afectades. Model basat en un inventari de danys i dos temporals Per tal de desenvolupar l'iCOAST, s'ha dut a terme un inventari de danys causats per temporals al litoral català entre els anys 2000 i 2013, que ha permès identificar punts especialment sensibles al seu impacte. Prop del 50% de les platges de Barcelona i Girona ha patit un episodi d'inundació en els darrers 20 anys, mentre que en el cas de la demarcació de Tarragona ha estat el 25% del seu litoral. Cadascun dels episodis estudiats es descriu en termes d'onatge i nivell del mar per després definir els llindars que s'haurien de sobrepassar per activar una alarma. A banda d'aquest inventari, els creadors del projecte van provar la seva fiabilitat aplicant-lo a dos episodis concrets. El primer és la tempesta de desembre de 2008, que va impactar a la costa catalana durant més de 50 hores. El segon episodi són les dues tempestes consecutives del març de 2013, que van causar una intensa erosió a les platges barcelonines. En tots dos casos, es va proporcionar a l'iCOAST la informació bàsica i el sistema va predir els danys que realment es van produir. El desenvolupament de la primera fase del projecte iCOAST ha tingut un cost d'uns 634.000 euros, dels quals més de 475.000 els ha aportat la Unió Europea. Els treballs van començar el desembre de 2013 i han finalitzat recentment. La UPC ha indicat que els impulsors d'aquest prototip optaran a una convocatòria d'ajuts europeus, que es convocarà el primer trimestre de 2017, per tal de perfeccionar el sistema i provar-lo amb avisos reals de temporals que es puguin produir. En aquesta segona fase de desenvolupament, l'iCOAST se centraria en la costa de la Toscana (Itàlia), a més del litoral català.

Summary: Un prototip de sistema d'alerta costaner prediu danys per temporals al litoral català amb vuit dies d'antelació


El certamen torna amb més de 100 companyies i 38 estrenes i amb la creació col·lectiva com a leitmotiv  ACN Barcelona.-La 19a Fira Mediterrània tindrà com a tema principal la creació col·lectiva. Així ho ha explicat aquest dimarts el seu director artístic David Ibáñez. De fet, ha destacat que un dels tres espectacles inaugurals és un clar exemple d'aquest leitmotiv. És el muntatge 'Cadàver exquisit' en el qual hi col·laboren David Carabén, cantant de Mishima, l'actriu Mercè Sampietro, el col·lectiu de creació sonora Cabo San Roque i l'artista Toni Mira. Els altres dos espectacles inaugurals són un espectacle noruec de dansa verticali l’estrena mundial del nou projecte dels acordionistes Kepa Junkera i Chango Spasiuk. La 19a Fira Mediterrània torna a Manresa aquest any del 6 al 9 d'octubre amb més de 100 companyies artístiques, 300 activitats i 38 estrenes.

Summary: Carabén, Sampietro, Cabo San Roque i Toni Mira col·laboren en l'espectacle inaugural de la 19a Fira Mediterrània


El Departament de Salut ha iniciat un procediment sancionador contra el pagès i activista de Balaguer, Josep Pàmies, per ''fer promoció i publicitat'' d'un producte no autoritzat com a medicament com és l'MMS per tractar l'autisme. Després d'avançar-ho UA-1 Ràdio, fonts del Departament han assenyalat que s'imposa a Pàmies una multa de 600.001 euros per una presumpta infracció ''molt greu'' de l'article 5 del text refós de la Llei de Garanties i ús racional dels medicaments i productes sanitaris. Pàmies ha assegurat a l'ACN que no pensa pagar aquesta nova multa per la celebració de la conferència de passat dia 14 d'octubre a Balaguer amb el químic de Puerto Rico Gregorio Pasteres. Així mateix ha dit que portaran el cas a la justícia i ha acusat al Govern de vetar la llibertat d'expressió.  La Direcció General d'Ordenació Professional i Regulació Sanitària del Departament de Salut imposa a Pàmies una nova multa per una infracció molt greu en l'ús racional dels medicaments i productes sanitaris pel fet de fer promoció, publicitat i informació destinada al públic de productes o preparats amb finalitats medicinals que no estan autoritzades com a medicaments, com és el cas de productes MMS en el tractament de l'autisme i altres malalties humanes, prohibit per les autoritats sanitàries des del 2010. Salut considera que Josep Pàmies va ser el promotor i organitzador d'una conferència sobre l'MMS que va tenir lloc a Balaguer el 14 d'octubre, que tot i ser prohibida es va acabar duent a terme en un magatzem particular. A més a més, l'acusen de fer la xerrada, a càrrec del químic Gregorio Pasteres, accessible al púbic en general al difondre-la en directe per Facebook. La sanció que Salut imposa a Pàmies és de 600.001 euros i ara té un termini de 15 dies per presentar al·legacions. La multa podia anar d'entre els 90.000 i el milió d'euros i arriba després de la de 30.000 euros que es va imposar a l'associació Dolça Revolució per informar a través de la seva web sobre altres malalties on l'aplicació de l'MMS podia funcionar. Josep Pàmies ha manifestat la seva indignació per aquesta nova sanció i ha acusat al Govern i al Departament de Salut en concret de limitar la llibertat d'expressió. En aquest sentit ha lamentat que no puguin opinar sobre segons quins temes i ha recordat que ells no imposen a ningú sinó que expliquen ''experiències positives de l'ús d'aquesta substància'' a través d'una ''persona preparada'' com Gregorio Pasteres, que ''ha assessorat gratuïtament 1.000 nens amb autisme dels quals 128 s'han recuperat totalment''.  Segons Pàmies l'MMS és una substància que no és perillosa perquè no n'ha mor mai ningú, ''no com el tabac o les aspirines que han matat milers de persones i són legals''. L'activista assegura que aquesta substància s'utilitza per desinfectar l'aigua que bevem els humans i lamenta que a ells se'ls tracti com a ''terroristes'' per fer-ne difusió medicinal. Per tot plegat, Pàmies considera que la Generalitat i la consellera de Salut l'han ''espifiat'' i quedaran en ridícul. Afegeix que no pagarà la multa que se li ha imposat i que portaran el cas al Contenciós Administratiu perquè ''potser un jutge podrà dir si això és penable o no''.

Summary: Salut multa Pàmies amb 600.000 euros per fer la conferència sobre la cura de l'autisme a Balaguer


El cap de llista d'ERC a les eleccions generals, Gabriel Rufián, veu "una molt bona notícia" i "un pas endavant" la proposta que l'exdiputat de la CUP David Fernández ha plantejat en un article publicat al diari Ara. "El fet que algú tan important pel procés com ell faci un pas endavant em sembla una molt bona notícia", ha explicat aquest dijous després de reunir-se amb la Unió de Pagesos en un dels últims actes abans de l'inici formal de la campanya electoral. Per a Rufián, que dos diputats de la CUP votessin a favor de Mas –i la resta s'abstinguessin- seria "extraordinari" perquè suposaria que "dos mons tan diferents com CDC i la CUP es posessin d'acord en pro d'una República Catalana". Tot i que creu que l'article és "un pas endavant", Rufián ha demanat "tranquil·litat i menys soroll" a totes les parts implicades en les negociacions per aconseguir tancar un acord abans del 10 de gener.

Summary: ERC veu "un pas endavant" en l'article de David Fernández i garanteix que el pla de xoc no serà un obstacle


El portaveu de Demòcrates de Catalunya, Antoni Castellà, ha anunciat aquest dilluns la recomanació de vot de la seva formació per a les eleccions del 26-J: "A aquells partits que portin al programa la independència i que formen part per JxSí. Per tant: CDC i ERC, ERC i CDC". En roda de premsa a la seu del partit, Castellà ha insistit que la "llista unitària de l'independentisme" era l'única fórmula que donava "sentit" a presentar-se als comicis espanyols. Tot i això, el també diputat de JxSí ha defensat que "cap vot independentista se'n pot anar a l'abstenció", opció que hauria defensat la formació per "coherència". D'altra banda, Castellà ha ratificat que Demòcrates no es presentarà a les eleccions del 26-J tot i la contraoferta de CDC per fer-ho plegats. La proposta incloïa els noms de 'Convergència' i 'Demòcrates' amb les mateixes posicions a la llista que el 20-D, fet que, segons Castellà, no responia a la "transversalitat" i suposava replicar una "CiU 2.0".

Summary: Demòcrates recomana el vot per CDC i ERC el 26-J perquè "cap vot independentista se'n pot anar a l'abstenció"


S'encarregarà el projecte executiu a principis d'any amb un pressupost de 15 MEUR i es començarà a executar en aquest mandat ACN Barcelona.-Barcelona començarà la cobertura de la ronda de Dalt per Sant Genís i la Teixonera amb els 15 MEUR consignats en aquest mandat per aquesta obra. L'Ajuntament argumenta que és on hi ha més consens per iniciar els treballs. El govern municipal va plantejar dimecres a la comissió de seguiment dues propostes alternatives d'intervencions a curt termini en aquesta zona, al districte d'Horta-Guinardó. Els dos plantejaments preveuen actuacions de cobriment i d'urbanització dels laterals dels trams on s'actuï. La primera proposta preveu un cobriment fragmentat en tres trams, mentre que la segona es concentra en un de sol. Els veïns i els seus representants valoraran les dues opcions i acordaran quina volen. La previsió és encarregar el projecte executiu entre gener i febrer del 2017 i començar l'execució en aquest mandat.

Summary: El govern de Barcelona fa dues propostes per iniciar el cobriment de la ronda de Dalt per Sant Genís i la Teixonera


El Síndic de Greuges, Rafael Ribó, s’ha adreçat al Ministeri de Defensa, al Ministeri de l’Interior i al Defensor del Poble espanyol per demanar una resposta oficial sobre els vincles de l'imam de Ripoll i altres elements de la cèl·lula terrorista amb els serveis d’intel·ligència, i determinar en quina mesura aquest fet va dificultar o impedir la necessària coordinació policial i, per tant, una possible prevenció dels atemptats, i també les mesures que es pensen prendre a partir d’aquestes informacions. Paral·lelament, el Síndic també s’ha adreçat a la Conselleria d’Interior de la Generalitat perquè l’informi de qualsevol acció que dugui a terme el Departament. Sobre les explicacions donades en relació amb els atemptats, el Síndic continua insistint en la manca d’informació institucional que ha tingut la ciutadania. "Els poders públics, cadascun des del seu nivell de responsabilitat, i sobretot el Govern de l’Estat i les Corts, haurien d’haver abordat el tema públicament amb celeritat i transparència institucional", afirma. Si bé és cert que al Parlament de Catalunya es va crear la Comissió d’Investigació l’abril del 2018, al Congrés dels Diputats es va tractar el tema en el marc del Comissió de Despeses Reservades i, per tant, no ha estat accessible per a la ciutadania.

Summary: El Síndic de Greuges exigeix una resposta oficial sobre els vincles de l'imam de Ripoll i els terroristes del 17-A amb el CNI


La boira ha obligat a cancel·lar totes les operacions previstes aquest diumenge al matí des de l'aeroport de Lleida-Alguaire. Els avions amb origen i destí al Regne Unit s'han desviat a Reus i, segons fonts del Govern, hi ha uns 1.500 passatgers afectats. La boira és especialment espessa en aquesta zona del Segrià i ha impedit que poguessin aterrar els quatre vols procedents de Londres, Birmingham i Manchester. Tampoc s'han pogut enlairar els que havien de tornar a casa els esquiadors que van arribar fa una setmana.  Per l'estrena de la temporada d'hivern diumenge passat la boira va donar una treva, però aquest diumenge ja ha obligat a desviar les operacions del tour operador britànic Neilson Thomas Cook a l'aeroport de Reus. Divendres passat també es van haver de desviar els vols a Palma. Des que l'aeroport lleidatà va començar a funcionar el 2010 hi ha hagut una dotzena de jornades amb l'activitat alterada per culpa de la falta de visibilitat.

Summary: La boira obliga a cancel·lar els vols a l'aeroport de Lleida-Alguaire i es desvien a Reus


El president de la Generalitat, Quim Torra, rebutja la pròrroga de l'estat d'alarma que pretén l'executiu espanyol i així li traslladarà aquest diumenge a la reunió telemàtica de presidents amb Pedro Sánchez per fer seguiment de la pandèmia. En una piulada a Twitter, Torra assegura que el seu 'no' és "per respecte" a les competències de totes les conselleries del Govern, i en especial de la de Salut, ja que la pròrroga les "anul·la i centralitza". En aquest sentit, el president rebutja també l'acord entre ERC i el govern espanyol, justament per tirar endavant aquesta pròrroga. Els republicans demanen a canvi el retorn de competències als territoris, però des de JxCat ho veuen "insuficient" perquè significa "mantenir la subordinació".

Summary: Torra rebutja la pròrroga de l'estat d'alarma perquè "anul·la i centralitza" competències


El candidat a la Presidència subratlla que unes noves eleccions haurien suposat una "esmena a la totalitat a qui no se la mereix, el poble" ACN Barcelona.-El candidat de Junts pel Sí a la Presidència de la Generalitat, Carles Puigdemont, ha començat el seu discurs d'investidura demanant "perdó" als catalans per la manera com finalment s'ha arribat a un acord d'investidura in extremis, i alhora ha agraït al president en funcions, Artur Mas, que hagi fet un pas al costat. "Quan hi havia un mandat clar tu has decidit fer un pas al costat quan tenies tot el dret, perquè te l'havies guanyat, a presidir el país. El teu gest és dolorós per a tu i per a molts de nosaltres, però és un gest excepcional i exemplar, ple de coratge", ha apuntat Puigdemont, que ha subratllat que unes noves eleccions haurien suposat una "esmena a la totalitat a qui no se la mereix, el poble", que ja es va pronunciar el passat 27-S.

Summary: Puigdemont demana perdó per l'acord in extremis i agraeix a Mas el pas al costat quan "s'havia guanyat" ser president


Ripoll ha engegat una nova campanya turística que porta per lema 'Ripoll per #compartir' i que s'allargarà fins el 30 de novembre. L'objectiu de la nova campanya és, d'una banda, fidelitzar el turista i aconseguir que torni a la ciutat fora de temporada, i de l'altra, que faci difusió de Ripoll al seu cercle familiar i d'amistats. Per això, s'oferirà al visitant un seguit d'avantatges en establiments i recursos culturals de la ciutat. En concret, es donaran 35 vals de descompte i obsequis per bescanviar als comerços, restaurants i serveis adherits a la campanya. Es tracta d'una postal doble de Ripoll que conté els vals de descompte. Els vals no són personals, així que es poden reglar a una altra persona.  La regidora de Turisme de Ripoll, Manoli Vega, ha explicat que la campanya té per objectiu "buscar que la gent tingui ganes de tornar i que difongui tot el que es pot trobar a la nostra vila". De la seva banda, i en relació a la postal que es donarà als turistes, la tècnica de Turisme de l'Ajuntament de Ripoll, Virtu Cuadros, ha explicat que "hem buscat un embalatge que lligui el passat i el futur, i per això hem jugat amb la forma clàssica que seria enviar una postal i hem afegit un eslògan, la imatge gràfica d'un 'hastag', que és un element clau de la comunicació actual".  La promoció s'oferirà a totes les persones que estiguin allotjades als establiments col·laboradors i a les persones que entrin al conjunt monàstic o al Museu Etnogràfic fins el 30 de novembre de 2020.

Summary: Ripoll engega una nova campanya turística amb descomptes a comerços i restaurants per fidelitzar els visitants


El president de la Generalitat, Carles Puigdemont, ha desvetllat tres de les possibles preguntes per al referèndum en l’entrevista al canal de televisió Al Jazeera. “Vol que Catalunya sigui un estat independent? Sí o no?”, “Vol que Catalunya sigui una república independent? Sí o no?, “Vol que Catalunya continuï formant part d’Espanya? Sí o no?”, serien tres dels possibles enunciats segons Puigdemont, que ha volgut deixar clar però que no són ni els oficials ni els definitius. “Potser no serà exactament cap d’aquests però, evidentment, no tindrà cap confusió possible”, ha volgut remarcar el president de la Generalitat, que també ha precisat que la pregunta definitiva dependrà de si s’arriba a un acord amb el govern de l’estat a l’hora de negociar el referèndum. “Nosaltres volem arribar a un acord amb l’estat espanyol i, si cal, estem disposats a pactar la pregunta”, ha insistit Puigdemont. Sobre la possibilitat d’avançar el referèndum, el president de la Generalitat ha descartat que es pugui convocar al maig i ha reiterat que, com a màxim, arribarà a finals de setembre.

Summary: Puigdemont planteja tres possibles preguntes per al referèndum, en l’entrevista a Al Jazeera


El president del PP, Pablo Casado, ha alertat al president del govern espanyol, Pedro Sánchez, que "no pot tolerar xantatges de colpistes ni oferir-los diàleg", i l'ha convidat a triar entre aplicar l'article 155 o convocar eleccions. Casado reacciona d'aquesta manera, d'una banda, a l'advertència del president de la Generalitat, Quim Torra, al seu homòleg espanyol de pactar un referèndum d'autodeterminació en un mes si no vol que li retiri el suport al Congrés, i de l'altra, a la reacció del govern espanyol a la postura de Torra, que en boca de la ministra portaveu, Isabel Celaà, ha advertit que l'executiu "no accepta ultimàtums" i ha reiterat que la seva aposta és per l'autogovern i el diàleg. Casado no està d'acord amb la reacció de l'equip de Sánchez i li reclama que posi "ordre" aplicant l'article 155. I en aquest sentit ha tornat a oferir la majoria del PP al Senat per tirar endavant la suspensió de l'autonomia de Catalunya. "Només el PP té la majoria al Senat per aprovar-lo. Si no accepta el nostre oferiment, que convoqui eleccions generals d'immediat", ha escrit el líder dels populars a Twitter.

Summary: Casado alerta Sánchez que "no pot tolerar xantatges de colpistes" i li reitera que apliqui el 155 o convoqui eleccions


L’obra més recent de Jordi Alcaraz es pot veure al Museu de Montserrat des d’aquest divendres i fins al proper 7 de novembre a la Sala Daura. A ‘Nits’, entre d’altres, l’artista mostra les seves pintures sense pintura o els seus dibuixos fent servir el volum. Segurament, Alcaraz no entra dins els estàndards estrictes de cap gènere – tot i que tampoc té aquesta pretensió- i la seva obra acaba essent també una reflexió sobre el mateix fet creador, el jo i la realitat, o la deformació d’aquesta. Amb materials ben diversos, com el metacrilat, la tinta, el ferro o la fusta, l’artista trenca els límits de la pintura, l’escultura o el gravat. Si es busquen referents en l’obra de l’artista nascut a Calella es pot trobar la ironia i la poètica de Joan Brossa o la matèria d'Antoni Tàpies.

Summary: Jordi Alcaraz exposa a Montserrat la seva pintura sense pintura i els seus dibuixos amb volum


L'empresa de compartir cotxes Avancar ha començat a anunciar que tancarà el servei a finals de febrer, segons ha avançat el diari 'Ara'. L'empresa deixarà d'actuar, doncs, a Barcelona, única ciutat on seguia existint després que fa dos anys marxés de Madrid. La firma també explica als clients que igualment deixarà d'oferir el servei de compartir cotxes a París i a Brussel·les, on utilitzava la marca Zipcar. Avancar era propietat del grup nord-americà Zipcar, alhora controlat per Avis. Als Estats Units el servei de compartir cotxes està implantat amb solidesa i Zipcar opera a centenars de ciutats.

Summary: L'empresa de compartir cotxes Avancar anuncia que deixa de circular a finals de febrer